b'\n_START_ARTICLE_\nMuotkatunturin er\xc3\xa4maa\n_START_PARAGRAPH_\nMuotkatunturin er\xc3\xa4maa-alue perustettiin 1991 er\xc3\xa4maalailla samoin kuin 11 muutakin Lapin er\xc3\xa4maa-aluetta. Muotkatunturien er\xc3\xa4maa sijaitsee Lapin maakunnassa Utsjoen ja Inarin kuntien alueella. Pinta-alaltaan se on 1\xc2\xa0570 km\xc2\xb2. Muotkatunturit ovat poronhoitoaluetta ja siell\xc3\xa4 harjoitetaan my\xc3\xb6s mets\xc3\xa4taloutta._NEWLINE_Retkeilij\xc3\xb6ille ei ole merkittyj\xc3\xa4 reittej\xc3\xa4, ja alueella on vain nelj\xc3\xa4 autiotupaa. Koilliskulmassa on laajoja soita, pohjoisessa ja l\xc3\xa4nness\xc3\xa4 tunturiharjanteita ja niit\xc3\xa4 halkovia jokilaaksoja, lounaasta l\xc3\xb6ytyy m\xc3\xa4ntymets\xc3\xa4\xc3\xa4. Er\xc3\xa4maan keskell\xc3\xa4 on Peltoj\xc3\xa4rvi. Korkein tunturi on 590 metrin korkeuteen nouseva Ku\xc3\xa1rvikozza (Koarvikodds). Peltoj\xc3\xa4rvest\xc3\xa4 kohoaa Peltoaivi (567 m m.p.y.)._NEWLINE_Aluetta rajoittaa etel\xc3\xa4ss\xc3\xa4 Inarin\xe2\x80\x93Angelin tie, l\xc3\xa4nness\xc3\xa4 Angelin\xe2\x80\x93Karigasniemen tie, pohjoisessa Kaamasen\xe2\x80\x93Karigasniemen tie ja id\xc3\xa4ss\xc3\xa4 valtatie 4. Aluetta hoitaa Mets\xc3\xa4hallitus.'